C 347/22
BG
Официален вестник на Европейския съюз
9.9.2022 г.
Вторник, 8 март 2022 r.
27. подчертава факта, че определени елементи от европейската история, включително колониализмът, робството и геноцидът, по-специално Холокостът, заедно с други прояви на расизъм, продължават да оказват трайно въздействие върху съвременното общество, включително в образователните системи и разработването на образователни програми; предлага образователните програми да бъдат преразгледани, за да се обясни историята на нашите общества чрез целенасочен и контекстуален подход, за да се разберат по-добре връзките им с настоящето и да се работи за премахване на стереотипите, които водят до дискриминацията, която се наблюдава днес; 28. подчертава необходимостта от отделянето на по-голямо място в учебната програма по история на обективни и фактологични познания относно различните расови или етнически идеологии, техните форми и произход, включително робството, колониализма или фашизма, и злоупотребата с науката за тяхното оправдаване, както и относно последствията и евентуалните останки от тях в днешно време; 29. насърчава държавите членки да насърчават разработването на разнообразни и приобщаващи образователни програми и образователни инструменти или дейности, за да се гарантира, че авторите, историците, учените, хората на изкуството и други личности от различен расов и етнически произход са включени в тези и други ключови материали; 30. подчертава ролята на образованието в популяризирането на гражданството и общите ценности — свобода, толерантност и недискриминация; подчертава значението на изграждането на полезни взаимодействия между гражданското образование в цяла Европа и политиките на ЕС за борба с расизма и дискриминацията; насърчава държавите членки да обърнат по-голямо внимание на образованието относно историята на ЕС, за да се насърчи сближаването; счита, че тези области следва да бъдат неразделна част от учебните програми за гражданско образование; 31. призовава държавите членки да популяризират езика, културата и историята на малцинствата в учебните програми, музеите и други форми на културно и историческо изразяване, и да признават приноса на тяхната култура като част от европейското културно наследство; призовава държавите членки да разработят съгласувани и последователни мерки, подкрепени от подходящо финансиране, за стимулиране, подпомагане и популяризиране на изкуството и културата на расово обособените и етническите групи, както и да проучват и опазват материалното и нематериалното наследство на културата на традиционните общности; 32. призовава Комисията и държавите членки да насърчават многоезичието като важен инструмент, който сближава хората; 33. подчертава значението на осигуряването на подходяща подкрепа за децата на мобилните работници в държавите членки, за да им се даде възможност да научат родния си език и да научат културата на собствената си държава и на новата държава на пребиваване, за да се гарантира по-добра интеграция; 34. призовава за задълбочаване на изучаването на общите хуманитарни науки, история, философия, езици и литература, което може да спомогне за насърчаване на духа на европейския консенсус; призовава към това, учебните програми по история да прилагат фокусиран подход към историята на расовите и етническите общности, които живеят в Европа, за да се насърчи по-широка и по-фактологична перспектива за европейската и световната история и да се изгради по-добро разбиране за взаимодействията между различните континенти преди и след колонизирането на Европа; призовава към това, историческите книги да подчертават приноса на расово обособените общности за развитието и оформянето на Европа днес; 35. призовава държавите членки да противодействат активно на предубежденията в учебниците, в образователните инструменти, във филмите и новинарските програми за деца и младежи, както и в спорта; призовава държавите членки да включат тези цели в изпълнението на Европейската година на младежта през 2022 г.; 36. силно осъжда практиката на расова и етническа сегрегация в училищата, която все още съществува в Европа; предупреждава, че такива практики водят до маргинализация, ранно отпадане от училищната система, малък брой посещаващи училище, създаване на паралелни социални пространства, възпроизвеждат структурната дискриминация и възпрепятстват равния достъп до качество на живота; призовава всички държави членки да въведат или укрепят приобщаващи политики, за да предотвратят поставянето на маргинализирани групи учащи се от предучилищно до висше образование в отделни училища, образователни институции или класове, независимо дали умишлено или не, да насърчават социалното приобщаване с гаранция за равни възможности за всички и да гарантират, че всички деца имат равен достъп до качествено образование и извънкласни дейности, включително култура и спорт; окуражава държавите членки активно да насърчават включването на децата от малцинствените групи в училищата и местните общества, както и да гарантират светския характер на публичното образование, при зачитане на културните и религиозни идентичности; 37. призовава Комисията и държавите членки да предприемат стъпки за подкрепа на децата от расови и етнически малцинства и от несигурни социално-икономически среди по пътя им към високи постижения, като им се помогне да се включат в извънкласни дейности (напр. изкуства и спорт) на високо равнище, като им се даде възможност да навлязат в училища, които отговарят на техните специфични потребности, като им се предоставят качествени възможности за образование и се предоставят необходимите финансови средства;